Eva Kjer Hansen (V), 2006-11-24:
Ja, hermed har vi jo på bedste vis fået illustreret, hvor uenige oppositionspartierne er om, hvad der egentlig skal ske.
Den radikale ordfører gav meget klar besked til de 225.000, der er så heldige at modtage ældrechecken, om, at skulle der ske det utænkelige, at der kom et andet flertal, vil man lave det hele om.
Det synes jeg er ærlig snak, og det er jo klar besked til dem, der nyder godt af den meget målrettede ordning, der er indført med ældrechecken.
Det er faktisk den mest enkle og mest målrettede model, der kan gennemføres, når det netop er de økonomisk dårligst stillede pensionister, man vil hjælpe.
Jeg må ærligt tilstå, at jeg er lidt forvirret med hensyn til, hvad det er, den radikale ordfører egentlig ønsker at indføre.
Har man ondt af fradraget på 16.000 kr. og af, at vi ved beregningen anvender de samme regler, som f.eks. gør sig gældende for helbredstillæg, altså den kendte beregningsmetode, som vi generelt bruger for at imødekomme de svagest stillede, eller vil man udvide ordningen på en helt anden vis, så mange flere bliver omfattet af den?
Efter debatten og især efter fru Line Barfods meldinger er det jo fuldstændig uklart, om der skal ske en indsnævring af målgruppen, om der skal ske en større målretning, som jeg hørte den radikale ordfører sige mange gange, eller om de samme midler i virkeligheden skal deles ud til mange flere.
Jeg synes, det er en fornuftig og en enkel ordning, når det netop gælder om at målrette mest muligt til dem, der ikke har så meget at gøre godt med rent økonomisk.
Når en enlig får et fradrag på ca. 16.000 kr., er det netop for ikke at straffe dem, der f.eks. har en lille ATP eller noget andet ved siden af folkepensionen.
Tidligere har vi haft meget fokus på det fra politisk side, men jeg kan måske berolige de 225.000 modtagere ved at sige, at det har ualmindelig lange udsigM023S15441643KAJE.FM Page 1584 Wednesday, February 7, 2007 12:50 PM
ter med, at der sker et skifte af flertallet i Folketinget
Jeg er egentlig enig i hr. Martin Lidegaards analyse, altså at Socialdemokraterne nok stemmer for, fordi de ikke tør lade være.
Det var lidt underligt at høre ordføreren sige: Uh, det er virkelig en tynd kop te –
Så blev det nævnt, at vi skal satse på at forbedre plejen og omsorgen og fokusere på nogle andre områder.
Jeg kan berolige fru Dorrit Knudsen med, at det gør vi også.
F.eks. har vi afsat 800 mio. kr. ekstra til ældreområdet næste år, netop for at opprioritere hele ældreområdet, sådan som denne regering har gjort, lige fra den kom til.
Det er i det hele taget lidt underligt med Socialdemokraternes politik på ældreområdet; den svinger lidt frem og tilbage.
På et tidspunkt var man for ældrechecken, så har man været imod en række forhøjelser, og nu forstår jeg, at til trods for at man betragter den som en tynd kop te, er man alligevel for den, fordi den er et lille skridt i den rigtige retning.
Det er jo en god illustration af, hvordan Socialdemokraternes politik på ældreområdet fuldstændig svinger.
Da vi ville indføre plejeboliggarantien, så ældre højst skal vente 2 måneder på en plejehjemsplads, når de er visiteret til den, undlod Socialdemokraterne at stemme.
Vi havde en diskussion om præcisering af reglerne for tilsyn på ældreområdet, hvor Socialdemokraterne endte med at stemme imod, fordi de ikke var enige i præciseringen, der gik ud på, at private selvfølgelig også kan udføre tilsyn, men herefter gik en række socialdemokrater ud til offentligheden og krævede, at private også skal have lov til at udføre tilsyn.
Det svinger altså ualmindelig meget, hvad det egentlig er, Socialdemokraterne overhovedet vil på dette område.
Så skal jeg endelig sige til fru Line Barfod: Ja, vi er et rigt velfærdssamfund.
Pengene er her i hvert fald i et vist omfang, men hvorfor er det nu, pengene er her?
Det er, fordi vi har en regering, der fører en ansvarlig økonomisk politik, som gør, at der er kommet styr på økonomien, og at der er en positiv vækst, som gør, at vi er ved at få bugt med vores gældsproblemer.
Derfor er vi et rigt velfærdssamfund, og derfor prioriterer regeringen netop alle udsatte uanset alder.
Vi prioriterer ikke kun på ældreområdet, vi prioriterer så sandelig også bekæmpelse af negativ social arv, og regeringen har jo også afsat 2 mia. kr. til forbedring af dagtilbuddene.
Vi tager netop fat alle de steder, hvor der måtte være problemer.